Olympiakomitea Vapaavuoren aikaan

Vuonna 1907 perustetun Suomen Olympiakomitean uudeksi puheenjohtajaksi valittiin Helsingin pormestari Janne Vapaavuori. Valinnan tekivät komitean 88 jäsenjärjestön edustajat syyskokouksessaan Vantaalla.
   Vapaavuoresta haluttiin uutta kasvoa olympiakomitealle, jonka rooliin suomalaisessa liikunnassa ja urheilussa ei ole oltu kokolailla tyytyväisiä.
   Onko nyt  OK:n uudella johdolla näytettävänä uutta tietä eteenpäin, se tullaan tulevina vuosina näkemään. On kuitenkin sanottava, että tuskin se tulee äkkiä löytymään. Sille asialle on paljon epävarmuustekijöitä, joihin kuuluvat koko urheilusektorin taloudelliset ongelmat, eikä niitä helpota koronaepidemian jatkuminen.
   Olympiakomitean tulisi nyt kuitenkin asettaa tärkeimmäksi tehtäväkseen koko urheilukentän yhdistäminen yhteisiin tavoitteisiin. Se edellyttää, että lajiliitot käyvät keskuudessaan oman  inventaarionsa missä ollaan ja miten jatketaan. Tällaista kartoitusta ja tavoitteiden asettelua ei ole juuri viime vuosina näkynyt.
   Jos haluamme menestyä kansainvälisillä kentillä, meillä tulee olla nykyistä moninkerroin tehokkaampaa valmennusta: tarvitsemme tutkimustietoon perustuvia  valmennusjärjestelmiä eri lajeille. 
   Kuvaavaa tälle tilanteelle oli huomata nyt käydyissä Suomen cupin-hiihdoissa, kun virolainen hiihtovalmentaja (nimeä en muista) ihmetteli suomalaisen hiihdon valmennuksen nykyistä tilaa. Hänen haastattelunsa tv-lähetyksessä oli kuin oppitunti siitä mitä nykypäivän hiihtovalmennus edellyttää, jos laajemmalla rintamalla halutaan pyrkiä maailman huipulle.
   Todellakin! Mikä on meidän valmentajiemme tila? Onko heitä ja mitä he tekevät – ja tekevätkö he oikeita asioita? Siinä onkin Hiihtoliitolle pohtimista, ja totta on, että suomalainen hiihtovalmennus on ollut jo pitkään ”pimennossa”. Siitä ei ole keskusteltu sillä vakavuudella, jota huippu-urheilu tänään edellyttää.
   Tuo tv-haastattelu paljasti senkin, että meillähän ei juuri ole ollenkaan päätoimisia ammattivalmentajia maastohiihdossa, kun taas Virossa on ja siellä tehdään valmennuksen eteen myös voimakasta tutkimustyötä.
   Niin, että arvoisa Olympiakomitea: täällä meillä on todellakin tekemistä. Onnea kuitenkin siihen hommaan uudelle johdolle!

RISTO HIRVONEN